દરમિયાન પોલીસે વધુ એક ચીઠ્ઠી જાહેર કરી અને ભૈયુજી મહારાજનું મોત વધારે રહસ્યમય બન્યું. તેમની પાસે રહેલા નોટપેડમાં ભૈયુજી મહારાજે આત્મહત્યા કરતાં પહેલાં લખ્યું કે મારી બધી જ આર્થિક બાબતો, સંપત્તિ, બેન્ક એકાઉન્ટ અને સાઇનિંગ ઓથોરિટી હું વિનાયકને આપું છું, કેમ કે મને વિનાયક પર ભરોસો છે. હું કોઇ દબાણ વિના આ લખી રહ્યો છું એવી સ્પષ્ટતા પણ તેમણે છેલ્લે કરી હતી. આ ચિઠ્ઠી મળી અને બધી જ સંપત્તિનો હવાલો પોતાના સહાયક તરીકે છેલ્લાં 15 વર્ષથી કામ કરતાં વિનાયકને સોંપી દેવાયો તેના કારણે તેમની આત્મહત્યા વધારે રહસ્યમય બની છે. દત્ત આશ્રમના સંચાલન માટે બનાવાયેલા ટ્રસ્ટમાં 11 ટ્રસ્ટીઓ છે. ટ્રસ્ટીઓને આ વિશે પૂછવામાં આવ્યું ત્યારે તેમણે કહ્યું કે અમે સૌ આઘાતમાં છીએ અને અત્યારે કશું કહેવાની સ્થિતિમાં નથી. ગુરુજીના મોતના આઘાતના કારણે ટ્રસ્ટ હવે કોણ સંભાળશે તેનો નિર્ણય કરવાની સ્થિતિમાં અમે નથી અમે ટ્રસ્ટીઓ કહી રહ્યાં છીએ.